Βασίλης Μπράβος

Ο Βασίλης Μπράβος (1912-24 Δεκεμβρίου 1947) ήταν Έλληνας κομμουνιστής.

Γεννήθηκε το 1912  στο Μελιγαλά της Μεσσηνίας. Έγινε στέλεχος του ΚΚΕ και τον καιρό της κατοχής του ΕΛΑΣ και της ΟΠΛΑ. Διετέλεσε λαϊκός επίτροπος στο ανταρτοδικείο που δίκασε το δωσίλογο δήμαρχο Καλαμάτας το Σεπτέμβριο του 1944 και, μαζί με τον επίσης δικηγόρο Γιάννη Καραμούζη, επικεφαλής της επιτροπής που οργάνωσε τις εκτελέσεις μετά τη μάχη του Μελιγαλά. Το 1945 στάλθηκε από το ΚΚΕ στην Γιουγκοσλαβία και συγκεκριμένα στο Μπούλκες, όπου παρέμεινε ως τον Ιούλιο του 1947, όταν είχε ξεκινήσει ο εμφύλιος. Ως μέλος μιας 15μελούς αποστολής Πελοποννήσιων στελεχών του ΚΚΕ, ανάμεσα στους οποίους και ο Κώστας Κανελλόπουλος, στάλθηκε στην Πελοπόννησο για να αναλάβει πολιτικός επίτροπος της 3ης Μεραρχίας του ΔΣΕ. Μαζί με το Λάκωνα δικηγόρο Γκίκα Φράγκο συνελήφθησαν από τη Χωροφυλακή καθ' οδόν προς την Πελοπόννησο στα Πεντεόρια της Φωκίδας, βασανίστηκαν και αποκεφαλίστηκαν στις 24 Δεκεμβρίου 1947. Την επομένη τα σώματά τους τάφηκαν στην Αγία Ευθυμία Φωκίδας.

Υποσημειώσεις

Έλληνες κομμουνιστές
Ιστορία του Κομμουνιστικού Κόμματος Ελλάδας
Μέλη του ΕΛΑΣ
Μέλη της ΟΠΛΑ
Μαχητές του Δ.Σ.Ε